b'\n_START_ARTICLE_\nVranje\xc5\xa1ina\n_START_SECTION_\nPovijest\n_START_PARAGRAPH_\nVranje\xc5\xa1ina je biv\xc5\xa1e naselje-zimovali\xc5\xa1te obitelji Peri\xc4\x87a, koji su ljeti, od Blagovijesti do Svih Svetih, obitavali na Seljanima. Vranje\xc5\xa1inski kraj je bio nekad bogat razli\xc4\x8ditim vrstama dobra i kvalitetna vo\xc4\x87a i povr\xc4\x87a, koje su uzgajal i obra\xc4\x91ivali mje\xc5\xa1tani. Danas je Vranje\xc5\xa1ina zarastao kraj._NEWLINE_Vranje\xc5\xa1ina pripada rimokatoli\xc4\x8dkoj \xc5\xbeupi Uznesenja BDM u Nevesinju. U Seljanima je podignuta grobljanska kapelica u \xc4\x8dast sv. Ivana Krstitelja 1972. godine. Crkvica je podignuta radom majstora Ivana Pavlovi\xc4\x87a sa Seljana i darom iseljenika iz Kanade. Podignuta je za mjesta: Kru\xc5\xa1evljane, Drami\xc5\xa1evo, Seljane i Vranje\xc5\xa1inu. U velikosrpskoj agresiji 1992. godine te\xc5\xa1ko je o\xc5\xa1te\xc4\x87ena. Godine 2003. obnovljena i blagoslovljena._NEWLINE_Drugi svjetski rat bio je vrlo tegobno razdoblje za Hrvate nevesinjske \xc5\xbeupe. Mnogi su oti\xc5\xa1li, ve\xc4\x87 1941. plani\xc5\xa1tarima je opao broj, a kobne 1942. slijedi krvavo opadanje i propadanje. Ve\xc4\x87 od sije\xc4\x8dnja \xc4\x8detni\xc4\x8dki pohodi okrvavili su Neretvu, u koje su \xc4\x8detnici u prvom pohodu bacali ljude, \xc5\xbeene i djecu, ubijene i \xc5\xbeive koje su onda s obale pu\xc5\xa1kom ga\xc4\x91ali. Pre\xc5\xbeivjele su spasili muslimani kroz \xc4\x8dija ih je sela Neretva nosila. Zbog vi\xc5\xa1ekratnog \xc4\x8detni\xc4\x8dkoga kolja\xc4\x8dkog pohoda nevesinjska \xc5\xbeupa izgubila je oko 300 \xc4\x8dlanova. Godina 1942. bila je osobito te\xc5\xa1ka za katolike u Bor\xc4\x8du, kad ih je mnogo ubijeno, nestalo i izbjeglo kao posljedica \xc4\x8detni\xc4\x8dko-partizanskog pohoda. 20. o\xc5\xbeujka 1943., 4. i 6. bataljun 1. proleterske udarne brigade 1. proleterske udarne divizije NOVJ u podru\xc4\x8dju sela Krupca i Vranje\xc5\xa1ine i brda Javorke razbili su Stola\xc4\x8dku i Bile\xc4\x87ku \xc4\x8detni\xc4\x8dku brigadu i 4. bataljun Mostarske \xc4\x8detni\xc4\x8dke brigade i zauzeli selo Ulog. Dosta pre\xc5\xbeivjelih se 1946. godine vratilo na svoja imanja, no sna\xc5\xbeni pritisci u\xc4\x8dinili su da su napustili svoju djedovinu i raselili se diljem svijeta._NEWLINE_U pora\xc4\x87u je tako val iseljavanja zahvatio \xc4\x8ditav ovaj kraj, no odseljenici su odr\xc5\xbeavali cijelo vrijeme vezu s rodnim krajem.\n_START_SECTION_\nReligija\n_START_PARAGRAPH_\nU Vranje\xc5\xa1ini se nalazi katoli\xc4\x8dko groblje i jednostavna grobljanska kapelica. Misa se slu\xc5\xbei nedjeljom po Ivandanu i tako\xc4\x91er uza Sve Svete i Du\xc5\xa1ni dan.'